આણંદ કૃષિ યુનિવર્સિટીના બાયોટૅક્નોલોજી ડિપાર્ટમેન્ટના વડા ડૉ. આર.એસ. ફોગટે આ બાબતે જણાવ્યું હતું કે, ‘અમેરિકન કેસર એ કેસર નથી, પરંતુ તે તેલીબિયાંનો પાક છે. કસુંબી (સેફ્લાવર) તરીકે ઓળખાતાં આ બિયાંનું તેલ મગફળી કે સરસવના તેલ કરતાં વધુ સારી ગુણવત્તાવાળું હોય છે. તેમાં કોલેસ્ટ્રોલ અને સેચ્યુરેટેડ ફેટી એસિડ ઓછું હોય છે. તેથી તે પ્રમાણમાં મોંઘું હોય છે. તેના પાનને ઉકાળીને ગ્રીન ટીની જેમ પીવાય છે. તે આરોગ્યપ્રદ હોય છે, પરંતુ તેના તાંતણાને કેસર કહી ન શકાય. ખેડૂતોએ તેમના ઉત્પાદનનું લેબોરેટરી ટેસ્ટિંગ કરાવવું જોઈએ. આ અમેરિકન કેસર માત્ર કેસર જેવો રંગ આપે છે તેથી તે ગુટકા કે અન્ય વસ્તુમાં ભેળસેળ કરવા માટે વપરાય છે. તેમ જ કચ્છનું વાતાવરણ કાશ્મીરી કેસર માટે યોગ્ય નથી. તેથી જો પહેલા વર્ષે કદાચ ફૂલ લાગે તો પણ બીજા વર્ષે ફૂલ લાગશે નહીં. કાશ્મીરી કેસર ગુજરાતમાં થઈ ન શકે.’